b'\n_START_ARTICLE_\n\xc4\x8cetrtna skupnost\n_START_PARAGRAPH_\n\xc4\x8cetrtna skupnost imenovana tudi mestna \xc4\x8detrt, kraj\xc5\xa1e \xc4\x8cS oz. M\xc4\x8c, je oblika lokalne samouprave na ravni dela mesta v Republiki Sloveniji. \xc4\x8cetrtna skupnost tako predstavlja o\xc5\xbeji del mestnih ob\xc4\x8din. Po svojem delovanju je zelo podobna krajevni skupnosti. Organ odlo\xc4\x8danja je svet \xc4\x8detrtne skupnosti oz. svet mestne \xc4\x8detrti.\n_START_SECTION_\nZakonodaja\n_START_PARAGRAPH_\nSkladno z zakonom o lokalni samoupravi se obmo\xc4\x8dje posamezne \xc4\x8detrtne skupnosti in tudi drugih o\xc5\xbejih delov ob\xc4\x8dine ustanovijo s statutom ob\xc4\x8dine, kjer se dolo\xc4\x8di tudi njihovo obmo\xc4\x8dje in ime. Pri notranji \xc4\x8dlenitvi mora ob\xc4\x8dinski svet upo\xc5\xa1tevati zemljepisne, zgodovinske, gospodarske, upravne, kulturne in druge zna\xc4\x8dilnosti obmo\xc4\x8dja._NEWLINE_Pobudo za ustanovitev posameznih \xc4\x8detrtnih skupnosti ali za spremembo njihovih obmo\xc4\x8dij lahko da zbor krajanov ali s statutom dolo\xc4\x8deno \xc5\xa1tevilo prebivalcev dela ob\xc4\x8dine. _NEWLINE_Pred ustanovitvijo posamezne \xc4\x8detrtne skupnosti ali pred spremembo njenega obmo\xc4\x8dja mora ob\xc4\x8dinski svet na zborih krajanov ali na referendumu ugotoviti interes prebivalcev posameznih obmo\xc4\x8dij v ob\xc4\x8dini, kjer naj bi bili ustanovljeni o\xc5\xbeji deli ob\xc4\x8dine.\n_START_SECTION_\nPravna subjektiviteta\n_START_PARAGRAPH_\nStatut ob\xc4\x8dine dolo\xc4\x8di ali je \xc4\x8detrtna skupnost pravna oseba javnega prava.\n_START_SECTION_\nPolo\xc5\xbeaj v slovenskih mestih\n_START_PARAGRAPH_\n\xc4\x8cetrtne skupnosti v Sloveniji so ustanovljene v naslednjih mestih ob\xc4\x8dinah: Ljubljana, Ptuj in Slovenj Gradec. _NEWLINE_Mestne \xc4\x8detrti v Sloveniji so ustanovljene v naslednjih mestnih ob\xc4\x8dinah: Maribor, Celje, Murska Sobota in Velenje.'